
Семей қаласының таңбасын пайдалану тәртібі
1-тарау. Жалпы ережелер

1. Осы Семей қаласының таңбасын  пайдалану  тәртібі  (бұдан әрі -Тәртіп) 
Семей қаласының ресми таңбасын пайдаланудың мақсаттарын, шарттары мен тәртібін, сондай-ақ оны орналастыруға, жаңғыртуға және қолдануға қойылатын талаптарды айқындайды.
           2. Осы Тәртіп  Қазақстан  Республикасының  Конституциясына,   Қазақстан 
Республикасы «Қазақстан Республикасындағы жергілікті мемлекеттік басқару және өзін - өзі басқару туралы» Заңына, Қазақстан Республикасы «Құқықтық актілер туралы» Заңына сәйкес, сондай-ақ өңірлік геральдика мәселелері жөніндегі әдістемелік ұсынымдар ескеріле отырып әзірленді. Әдістемелік ұсынымдарда өңірлік рәміздерді қолдану (пайдалану) мәселелері бойынша нормативтік құқықтық актілерді жергілікті атқарушы органдар әзірлейтіні көзделген.
           3. Семей қаласының таңбасы қаланың тарихи, мәдени, рухани және әлеуметтік-экономикалық дамуын, табиғи ерекшеліктері мен өзіндік болмысын бейнелейтін қаланың ресми аймақтық таңбасы болып табылады.
 	   4. Осы Тәртіптің мақсаты Семей қаласының таңбасын пайдалануға бірыңғай тәсілді қамтамасыз ету, оның ресми мәртебесін сақтау, оған құрметпен қарауды қамтамасыз ету және оны тиісінше пайдаланбау жағдайларының алдын алу болып табылады. 
   5. Осы Тәртіптің күші Қазақстан Республикасының заңнамасында және осы Тәртіпте көзделген жағдайларда Семей қаласының таңбасын пайдаланатын мемлекеттік органдарға, мемлекеттік мекемелерге, меншік нысанына қарамастан ұйымдарға, сондай-ақ жеке және заңды тұлғаларға қолданылады.
   6. Осы Тәртіпте келесідей негізгі ұғымдар пайдаланылады:
           1. Семей қаласының таңбасы - мәслихаттың шешімімен бекітілген Семей қаласының ресми қалалық таңбасы;
           2. Семей қаласының таңбасын пайдалану - таңба  бейнесін жаңғырту, орналастыру, көрсету, жариялау, дайындау және оны қолданудың өзге де нысандары;
           3. Таңбаның  эталондық бейнесі - таңбаны пайдалану кезінде міндетті үлгі болып табылатын ресми бекітілген бейне;
           4. Уәкілетті орган - таңбаны пайдалану мәселелерін үйлестіру үшін әкімдік айқындаған жергілікті атқарушы органның құрылымдық бөлімшесі.
           7. Таңбаны пайдалану заңдылық қағидаттарын, қаланың ресми рәмізіне құрметпен қарауды, оның көркемдік орындалуын сақтауды және бейнесінің бұрмалануына жол бермеуді сақтай отырып жүзеге асырылады;

    8. Таңба тек осы тәртіпке сәйкес пайдаланылады. Таңбаның композициясын, пропорцияларын, түстік шешімін, жекелеген элементтерін өзгертуге немесе оны Семей қаласының ар - намысы мен қадір - қасиетіне нұқсан келтіретін тәсілмен пайдалануға жол берілмейді. Әдістемелік ұсынымдарда, сондай-ақ рәмізді Қазақстан Республикасының заңнамасына қайшы келетін мақсаттарда пайдалануға тыйым салу және оны қолданудың жол берілмейтін тәсілдері көзделген. 

2-тарау. Семей қаласының таңбасын пайдаланудың мақсаттары, қағидаттары және қолданылу жағдайлары.

	    9. Семей қаласының таңбасы келесідей мақсаттарда пайдаланылады:
	    Семей қаласының ресми имиджін қалыптастыру және нығайту;
	    қаланың тарихи және мәдени мұрасын сақтау;
	    қаланың ресми рәмізіне құрметпен қарау мәдениетін қалыптастыру;
	    республикалық және халықаралық деңгейдегі ресми іс-шараларда Семей  қаласын таныстыру;
	    қаланың ресми таңбасын пайдаланудың бірыңғай тәртібін қамтамасыз ету.
   10. Таңбаны пайдалану келесідей қағидаттар негізінде жүзеге асырылады:
            заңдылық;
	    ресми бейненің түпнұсқалығын сақтау;
            таңбаның көркемдік және мағыналық мазмұнын сақтау;
            қаланың ресми таңбасына құрметпен қарау;
           оны Қазақстан Республикасының заңнамасына қайшы келетін мақсаттарда пайдалануға жол бермеу. Аталған шектеулер өңірлік геральдика мәселелері жөніндегі әдістемелік ұсынымдарға сәйкес келеді.
	    11. Семей қаласының  таңбасы:
            жергілікті атқарушы органдардың және олардың құрылымдық бөлімшелерінің ғимараттарында;
            Семей қаласының мемлекеттік органдарының үй - жайларында;
            ресми іс-шаралар өткізілетін залдарда;
            мемлекеттік органдардың ресми интернет - ресурстарында;
            ресми бланкілерде, алғыс хаттарда, грамоталарда және өзге де ресми құжаттамада;
            мемлекеттік мекемелердің ақпараттық стендтерінде және ресми маңдайшаларында;
            осы Тәртіпте көзделген өзге де жағдайларда пайдаланылуы мүмкін.
            12. Семей қаласының таңбасы:
            мемлекеттік және қоғамдық маңызы бар іс - шараларды;
            ресми кездесулерді, кеңестер мен отырыстарды;
            мәдени - бұқаралық іс - шараларды;
            спорттық жарыстарды;
            жергілікті атқарушы органдар ұйымдастыратын салтанатты рәсімдерді өткізу кезінде орналастырылады.

            Ресми іс - шараларда елтаңба өңірлік геральдика мәселелері жөніндегі          әдістемелік ұсынымдардың талаптары сақтала отырып орналастырылады.
            13. Семей қаласының таңбасы:
            ақпараттық сипаттағы баспа өнімдерінде;
            таныстырылым материалдарында;
            ресми бейнематериалдарда;
            жергілікті атқарушы органның тапсырысы бойынша дайындалған кәдесый өнімдерінде;
            музей экспозициялары мен көрмелерде пайдалануға жол беріледі.
            14. Семей қаласының таңбасы осы Тәртіптің талаптары сақталған жағдайда туризмді, инвестициялық тартымдылықты, халықаралық және өңіраралық ынтымақтастықты дамытуға бағытталған іс - шараларды өткізу кезінде қаланың визуалды сәйкестендіру элементі ретінде пайдаланылуы мүмкін.
            15. Семей қаласының  таңбасын кез келген жағдайда пайдаланған кезде:
оның нысанын, композициясын, пропорцияларын және түстік орындалуын өзгертуге;
	    таңбаның жекелеген элементтерін ресми бейнесінен бөлек пайдалануға;
            қалалық таңбаның үстіне оның мазмұнын бұрмалайтын мәтіндерді, бейнелерді, жарнамалық ақпаратты немесе өзге де элементтерді орналастыруға;
            таңбаны Семей қаласының ар - намысы мен қадір - қасиетіне нұқсан      келтіретін мақсаттарда пайдалануға;
	    өңірлік таңбаны Қазақстан Республикасының заңнамасында тыйым салынған мақсаттарда пайдалануға жол берілмейді.
            Әдістемелік ұсынымдарға сәйкес  таңбаны әлеуметтік, ұлттық немесе діни араздықты қоздыруға, авторлық құқықтарды бұзуға және өзге де құқыққа қайшы мақсаттарда пайдалануға да тыйым салынады.

3-тарау. Семей қаласының таңбасын ресми пайдалану тәртібі

    16. Семей қаласының таңбасын Семей қаласының жергілікті атқарушы органдары Қазақстан Республикасының заңнамасында және осы Тәртіпте көзделген өкілеттіктерді жүзеге асыру кезінде ресми таңба ретінде пайдаланады.
            17. Семей қаласының таңбасы:
            Семей қаласы әкімдігінің әкімшілік ғимараттарында;
            мекеме басшысының шешімі бойынша, жергілікті атқарушы органға       ведомстволық бағынысты мемлекеттік мекемелердің ғимараттарында;
           отырыс залдарында, ресми қабылдау бөлмелерінде, конференц - залдарда және ресми іс - шараларды өткізуге арналған өзге де үй - жайларда;
            Семей қаласының әкімі айқындайтын өзге де орындарда орналастырылады.
            18. Семей қаласының таңбасын:
    Семей қаласы әкімдігі мен оның құрылымдық бөлімшелерінің ресми бланкілерінде;
            Семей қаласының әкімі атынан берілетін құрмет грамоталарда, алғыс хаттарда, дипломдарда және өзге де құжаттарда;

ресми ақпараттық стендтерде;
		Қазақстан Республикасының заңнамасында және құқықтық актілерде, рұқсатнамаларда, ресми өнімдерде пайдалануға жол беріледі.
           19. Семей қаласының өңірлік таңбасын  Семей қаласы әкімдігінің ресми интернет-ресурсында орналастырылады, сондай-ақ осы Тәртіптің талаптары сақталған жағдайда жергілікті бюджеттен қаржыландырылатын мемлекеттік 
мекемелер мен ұйымдардың ресми интернет - ресурстарында пайдаланылуы мүмкін.
           20. Ресми іс - шараларды өткізу кезінде Семей қаласының таңбасы отырыстар, конференциялар, салтанатты рәсімдер, қоғамдық маңызы бар, мәдени және спорттық іс - шаралар өткізілетін үй - жайларда орналастырылады оны орналастыру кезінде әдістемелік ұсынымдардың талаптары ескеріледі, оған сәйкес таңба мемлекеттік рәміздермен бірге пайдаланылған жағдайда мемлекеттік рәміздерден төмен және сол жағында орналастырылады.
	   21. Семей қаласының таңбасын:
        әкімдіктің ресми баспа басылымдарында;
ақпараттық буклеттерде, каталогтарда және таныстырылым материалдарында;
ресми фото-, бейне- және мультимедиалық материалдарда;
Семей қаласын таныстыратын көрмелерде, форумдарда, конференцияларда, таныстырылымдарда және өзге де ресми шараларда пайдалануға болады.
   22. Семей қаласының таңбасының бейнесі Семей қаласы мәслихатының шешімімен бекітілген эталондық бейнеге толық сәйкес келуі тиіс. Таңбаның  түс гаммасын, пропорцияларын, графикалық элементтерін өзгертуге, оған жазуларды, логотиптерді, өзге де бейнелерді қосуға не таңбаның жекелеген элементтерін оның ресми композициясынан тыс пайдалануға жол берілмейді.
    23. Семей қаласының  таңбасы бейнеленген полиграфиялық өнімдерді, кәдесый өнімдерін, ақпараттық материалдарды және өзге де бұйымдарды дайындау кезінде ресми рәмізді жаңғыртуға қойылатын талаптар сақталған жағдайда түрлі-түсті немесе бір түсті бейнені пайдалануға жол беріледі.               Әдістемелік ұсынымдарда полиграфиялық өнімнің жекелеген түрлері үшін таңбаның жеңілдетілген (ақ - қара) бейнесін пайдалануға мүмкіндік беретіні де көзделген.

4-тарау. Семей қаласының таңбасын заңды және жеке тұлғалардың пайдалану тәртібі

    24. Заңды және жеке тұлғалар Семей қаласының таңбасын осы Тәртіптің және Қазақстан Республикасы заңнамасының талаптарын сақтай отырып қана пайдалануға құқылы.
   25. Семей қаласының таңбасын келесідей жағдайларда пайдалануға жол беріледі:
  Семей қаласы туралы ақпараттық, анықтамалық және таныстырылым өнімдерін дайындау кезінде;
   ғылыми, мәдени, білім беру, туристік, спорттық және қоғамдық маңызы бар іс -шараларды өткізу кезінде;

   Семей қаласының тарихына, мәдениетіне және көрікті жерлеріне арналған кәдесый өнімдерін дайындау кезінде;
           музей, архив және көрме қызметінде;
   Қазақстан Республикасының заңнамасына және осы Тәртіпке қайшы келмейтін өзге де жағдайларда.
    26. Семей қаласының таңбасы коммерциялық мақсаттарда, оның ішінде тауарларда, қаптамада, заттаңбаларда, жарнамалық өнімдерде, сондай-ақ заңды тұлғалар мен дара кәсіпкерлердің фирмалық стилінде пайдалану Семей қаласы әкімдігінің жазбаша рұқсаты негізінде жүзеге асырылады.
    27. Таңбаны пайдалануға рұқсат алу үшін өтініш беруші уәкілетті органға:
           таңбаны пайдалану мақсаты көрсетілген өтінішті;
           өтініш беруші туралы мәліметтерді;
           таңбаны пайдаланудың көзделіп отырған тәсілінің сипаттамасын;
           таңба бейнеленген өнімнің макетін, бейнесін немесе  бейнесі қамтылған         өзге де материалды (болған жағдайда);
   өтінішті қарау үшін қажетті өзге де құжаттарды ұсынады.
           28. Уәкілетті орган өтінішті тіркелген күнінен бастап 15 (он бес) жұмыс күні ішінде қарайды және келесідей шешімдердің бірін қабылдайды:
           рұқсат беру туралы;
           дәлелді негіздер көрсетіле отырып, рұқсат беруден бас тарту туралы.
           29. Рұқсат беруден бас тартуға келесідей жағдайлар негіз болады:
           құжаттардың толық топтамасының ұсынылмауы;
           жалған мәліметтердің ұсынылуы;
           көзделіп отырған пайдаланудың осы Тәртіптің талаптарына сәйкес келмеуі;
           таңбаны оның мәнін төмендететін немесе бейнесін бұрмалайтын тәсілмен пайдалану;
           таңбаны Қазақстан Республикасының заңнамасына қайшы келетін мақсаттарда пайдалану.
            30. Семей қаласының таңбасын:
            Қазақстан Республикасы заңнамасының талаптары сақталмай, тауар белгісі, қызмет көрсету белгісі немесе дараландырудың өзге де құралы ретінде пайдалануға;
            егер Қазақстан Республикасының заңнамасында өзгеше көзделмесе, саяси үгітте, сайлауалды науқанда немесе саяси партиялардың қызметінде пайдалануға;
           экстремистік, құқыққа қайшы, кемсітушілік немесе қорлайтын сипаттағы материалдарда пайдалануға;
           Семей қаласының іскерлік беделіне нұқсан келтіруі мүмкін өнімде пайдалануға;
           бұрмаланған түрде немесе таңбаның  ресми бейнесіне қойылатын талаптарды бұза отырып пайдалануға жол берілмейді.

5-тарау. Осы Тәртіптің сақталуын бақылау және жауапкершілік

           31. Осы Тәртіптің сақталуын бақылауды Семей қаласы әкімдігі айқындаған уәкілетті орган жүзеге асырады.

            32. Уәкілетті орган өз құзыреті шегінде:
            осы Тәртіптің талаптарының сақталуына мониторинг жүргізеді;
            Семей қаласының таңбасын пайдалану мәселелері бойынша жеке және заңды тұлғалардың өтініштерін қарайды;
            таңбаны пайдалану тәртібін жетілдіру жөнінде ұсыныстар әзірлейді;
            осы Тәртіптің талаптарының сақталуы мәселелері бойынша мемлекеттік органдармен және ұйымдармен өзара іс қимыл жасайды.
            33. Осы Тәртіптің талаптарының бұзылуы анықталған жағдайда, уәкілетті орган құқық бұзушылыққа жол берген тұлғаға  таңбаны заңсыз пайдалануды тоқтату және анықталған бұзушылықтарды жою қажеттігі туралы хабарлама жібереді.
            34. Осы Тәртіптің талаптарын бұзуға кінәлі адамдар Қазақстан Республикасының заңнамасына сәйкес жауаптылықта болады.
            35. Семей қаласының таңбасын заңсыз пайдалану салдарынан келтірілген мүліктік залалдың өтелуі Қазақстан Республикасының заңнамасында белгіленген тәртіппен жүзеге асырылады.

6-тарау. Қорытынды ережелер

            36. Осы Тәртіп Семей қаласының таңбасын пайдалану жағдайларында мемлекеттік органдардың, мемлекеттік мекемелердің, заңды және жеке тұлғалардың орындауы үшін міндетті.
           37. Семей қаласының таңбасының эталондық бейнесі жергілікті атқарушы органда сақталады және оны жаңғыртуға арналған ресми үлгі болып табылады.
            38. Семей қаласының таңбасының бейнесіне немесе Қазақстан Республикасының заңнамасына өзгерістер енгізілген жағдайда, осы Тәртіп оларға сәйкес келтірілуге тиіс.
            39. Осы Тәртіппен реттелмеген мәселелер Қазақстан Республикасының заңнамасына сәйкес шешіледі.
[bookmark: _GoBack]          40. Осы Тәртіп Семей қаласы әкімдігінің оны бекіту туралы қаулысымен бір мезгілде қолданысқа енгізіледі.

